钦定古今图书集成/方舆汇编/边裔典/第039卷 > 《图书编》 > 《日本国始末》
## 钦定古今图书集成/方舆汇编/边裔典/第039卷 > 《图书编》 > 《日本国始末》

日本即倭奴国。在东南大海中，依倚山谷。《高丽》在其
北，新罗、《百济》在其西北。地势东高西下，于闽、浙为东
北隅。王以王为姓，文武僚佐，皆世其官。有五畿七道，
各有所属州，州以统郡。其附庸国凡百馀。自北岸去
《拘邪韩》国七千里，曰对海国。又南渡一海千里曰瀚
海国。又渡一海千馀里曰末罗国。东南陆行五百里，
曰伊都国。又东南百里曰奴国，又东百里曰不弥国。
又南水行二十日曰投马国。又南水行十日，陆行一
月曰邪马一国。其次曰斯马国，曰已百支国，曰伊邪
国，曰都支国，曰弥奴国，曰好古都国，曰不呼国，曰姐
奴国，曰对苏国，曰苏奴国，曰呼邑国，曰华奴苏奴国，
曰呼邑国，曰鬼国，曰鬼奴国，曰邪马国，曰躬臣国，曰
巴利国，曰支惟国，曰乌奴国，皆附倭境。其国小者百
里，大者不过五百里，户少者千馀，多不过一二万。自
汉武帝灭朝鲜，驿通汉者三十许国，皆称王。其大倭
王居邪马台国，即邪摩维是已。光武中元初，始来朝
贡。后国乱，国人立其女子曰《卑弥》，呼为王。卑弥死，其
宗女壹与继之。后复立男王，并受中国爵命。历魏、晋、
隋、唐，皆来贡，稍习夏音。唐咸亨初，恶倭名，更号日本，
自以其国近日所出，故名。或曰“日本故小国，为倭所
并，因冒其号焉。”宋雍熙后，累来朝贡。熙宁以后，来者
皆僧也。元至元初，遣使招谕，不至，因命使由高丽，且
命高丽王禃致书谕意，皆不报。至十七年春二月，顾
杀国使杜世忠等。世祖怒，于是召范文虎议，召募士
卒伐之。逾年，遂率兵十万以往。至五龙山，暴风破舟。
文虎等择好舟乘走，弃馀聚山下。众推张百户为主，
将伐木造舟。会倭来战，尽歼焉，逃归者才三人。终元
之世，使竟不至。洪武二年命臣赵秩往谕。其国王良
怀遣使臣僧祖朝贡，自后数岁一来。后屡入寇，且与
胡惟庸通谋，恶之，著为《训》，绝不与通。爰命信国公汤
和经略沿海，自辽左至徐闻甚具，详具《沿海图志》。永
乐以来，尝遣太监郑和招谕诸夷。日本首先纳款，乃
给勘合百道，许其通贡，仍非时寇至。十九年，大寇辽
东等处，总兵官刘江尽歼之于望海埚，海氛始熄。百
八十年，海上恬晏，奸商造孽，乘时跳梁，大掠沿海内
地。自壬子至戊午，几至滔天。幸而渠魁授首，凶焰顿
衰；虽间或弗靖，然要领绝矣。故“永安、长筭”其犹须详
议乎？